**CONSULTA PÚBLICA PRÈVIA SOBRE EL PROJECTE D’UNA NOVA ORDENANÇA FISCAL RELATIVA A LA TAXA DE RECOLLIDA DE RESIDUS SÒLIDS URBANS**

D’acord amb el que disposa l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte d’ordenança fiscal, es duu a terme una consulta pública, a través del portal web de l’Ajuntament de Barcelona, amb l’objectiu de recollir l’opinió de la ciutadania i organitzacions més representatives potencialment afectades per la futura norma sobre:

1. Els antecedents.
2. Els problemes que es pretén solucionar amb la iniciativa.
3. La necessitat i oportunitat de la seva aprovació.
4. Els objectius de la norma.
5. Les possibles solucions alternatives reguladores i no reguladores.

En compliment de l’esmentat, el marc en el que es planteja aquest reglament és el següent:

1. **Antecedents**

El RDL 2/2004, de 5 de març, pel qual s'aprova el Text Refós de la Llei reguladora de les Hisendes Locals, és la norma en vigor per poder exigir tributs per part de les hisendes locals. Dins d'aquest marc regulador és on es troba, tant la possibilitat d'exigir les taxes per la prestació de serveis públics municipals i les seves possibles formes de quantificació de l'obligació tributària, com els instruments jurídics necessaris per poder exigir les mateixes.

Així mateix, la potestat reglamentària de l'Ajuntament en matèria d'aprovació d'ordenances s'empara en el que es disposa en l'art. 4.1.a) de la Llei 7/1985, de 2 d'abril, de les Bases de Règim Local i legislació autonòmica d'aplicació i competència municipal en la matèria, en Catalunya el DL 2/2003, de 28 d'abril, pel qual s'aprova el Text refós de la Llei municipal i de règim local de Catalunya, legislació derivada dels principis de fiscalitat i autonomia municipal recollits en els articles 140 i 142 de la Constitució Espanyola, base jurídica per apreciar la potestat en matèria d'aprovació d’una nova taxa per la prestació del servei de recollida de residus al municipi de Barcelona”.

D’altra banda, cal tenir present que per acord del Plenari del Consell Municipal, de data 28 de febrer de 2020, es va aprovar definitivament l’Ordenança Fiscal 3.18, reguladora de la taxa per al servei de recollida de residus municipals generats en els domicilis particulars per 2020 i exercicis successius. Aquesta ordenança fiscal ha estat anul·lada per sentència núm. 2609/2022, de la Secció Primera de la Sala Contenciós Administrativa del Tribunal Superior de Justícia de Catalunya, resolució que a la data de publicació d’aquesta consulta no és ferma.

1. **Problemes que es vol solucionar amb la iniciativa**

La Directiva 2018/851 del Parlament Europeu i del Consell del 30 de maig de 2018 sobre els residus, recull l’ambició de la Unió per avançar cap a una economia circular a través de la millora de la preparació per a la reutilització i el reciclatge dels residus. En aquest sentit, la mateixa directiva estableix que la gestió dels residus ha de millorar-se i transformar-se en una gestió sostenible de la matèries primeres per a protegir i millorar la qualitat del medi ambient, la salut humana i garantir la utilització eficient i racional dels recursos per promoure els principis de l’economia circular. La directiva estableix que la gestió dels residus municipals requereix un sistema de gestió molt complex que compren un sistema de recollida eficient, un sistema de classificació eficaç i una traçabilitat adequada dels fluxos de residus, el compromís actiu de la ciutadania i de les empreses, unes infraestructures adaptades a la composició específica dels residus i un sistema de finançament elaborat.

A més a més, l’esmentada Directiva fixa uns objectius en relació a la preparació per a la reutilització i el reciclatge per part dels estats membres del 55% pel 2025, del 60% pel 2030 i del 65% pel 2035.

Per la seva banda, el Programa general de prevenció i gestió de residus i recursos de Catalunya 2020 (PRECAT20) estableix com a prioritats: intensificar les mesures que es desenvolupen des de fa temps per a la millora en la quantitat i qualitat de la recollida selectiva de la FORM (fracció orgànica dels residus municipals) i en general per a la resta de fraccions, mitjançant l’avenç que suposaria la implantació progressiva i generalitzada de sistemes de recollida més eficients, especialment aquells que permeten la identificació i l’assumpció de la coresponsabilitat dels generadors, com els sistemes de recollida porta a porta; estudiar i avaluar altres sistemes, de més recent aparició, que trenquen l’anonimat i faciliten una optimització de la recollida de residus com el de contenidors tancats amb identificació i sistemes d’obertura per targeta o xip; Potenciar les recollides comercials i de grans generadors o de generadors singulars, degut al seu enorme potencial i atès que la seva contribució representaria un avenç quantitatiu significatiu en l’assoliment d’objectius.

Amb caràcter més recent s’ha promulgat la Llei 7/2002, de 8 d’abril, de residus i sòls contaminats per una economia circular. L’article 11.3 d’aquesta llei estableix que “*en el caso de los costes de gestión de los residuos de competencia local, de acuerdo con lo dispuesto en el texto refundido de la Ley reguladora de las Haciendas Locales, aprobado por Real Decreto Legislativo 2/2004, de 5 de marzo, las entidades locales establecerán, en el plazo de tres años a contar desde la entrada en vigor de esta ley, una tasa o, en su caso, una prestación patrimonial de carácter público no tributaria, específica, diferenciada y no deficitaria, que permita implantar sistemas de pago por generación y que refleje el coste real, directo o indirecto, de las operaciones de recogida, transporte y tratamiento de los residuos, incluidos la vigilancia de estas operaciones y el mantenimiento y vigilancia posterior al cierre de los vertederos, las campañas de concienciación y comunicación, así como los ingresos derivados de la aplicación de la responsabilidad ampliada del productor, de la venta de materiales y de energia*”.

1. **La necessitat i oportunitat de la seva aprovació**

En la declaració “Noves polítiques municipals i metropolitanes en recollida de residus”, aprovada per unanimitat pel Consell Metropolità de l’AMB el 23 de desembre de 2016, es va establir el compromís dels municipis d’estabilitzar i reduir la generació de residus municipals i augmentar els nivells de recollida selectiva per tal d’assolir els objectius de la Directiva de residus i del PRECAT. Així mateix, s’explicita en aquesta declaració la necessitat de fer visible el cost del sistema de gestió dels residus, tant pel que fa a la recollida domiciliària com en relació al tractament, recomanant que es tendeixi a avançar cap al pagament per generació en la recollida selectiva, tant domiciliària com comercial.

D’altra banda, el Programa Metropolità de Prevenció i Gestió de Recursos i Residus Municipals 2017-2025 determina que “**caldrà que al 2025 els municipis hagin incorporat un sistema de pagament per ús del servei de recollida** i s’hagi establert un marc de col·laboració entre l’AMB i els municipis per tal de poder modular també la TMTR a escala individual en funció del comportament de recollida selectiva. **En el cas dels municipis que no disposin de taxa de recollida de residus per a domicilis caldrà implantar, com a mínim, una taxa que permeti establir sistemes de bonificació**.

Així al febrer de 2019 es signa l’Acord Metropolità pel Residu Zero que compromet als municipis metropolitans a, entre d’altres, disposar al 2021 d’una taxa de recollida pels usuaris domèstics, o haver desplegat al 2025 sistemes d’individualització de la recollida domèstica que cobreixin el 100 % de la població.

Finalment, cal referir-nos a la precitada Llei 7/2022, de 8 d’abril, de residus i sòls contaminats per una economia circular, que estableix un mandat obligatori per a les corporacions locals, per tal que en el termini màxim de tres anys des de la seva entrada en vigor, s’estableixi una taxa per aquesta finalitat.

1. **Els objectius de la norma**

A partir dels antecedents ja explicats i de la necessitat i oportunitat de la norma en qüestió, l’objectiu és gravar la prestació del servei de recollida de residus sòlids urbans, visualitzant els costos de prestació d’aquest servei i promovent la recollida selectiva i la reutilització de residus, afavorint els comportaments de la ciutadania i ajudant a assolir així els objectius fixats per la Directiva de residus. Així mateix, cal donar compliment també als compromisos assolits per l’Ajuntament en el marc de l’Àrea Metropolitana de Barcelona en aquesta matèria.

D’acord amb les dades de l’Anuari Estadístic de la Ciutat de Barcelona 2021, a l’any 2020, de les 723.642 tones de residus sòlids urbans que es varen generar a la ciutat, només un 39% (285.617 tones) procedien de la recollida selectiva. L’any 2019, de les 802.006 tones de residus que es varen generar a la ciutat, només un 38,87% (311.338 tones) procedien de la recollida selectiva.

És per això que cal mobilitzar tots els instruments necessaris per tal d’assolir els objectius de reciclatge fixats per la Directiva de residus i un dels que pot incidir de forma decisiva és l’aprovació d’una regulació fiscal que pugui establir incentius per a totes aquelles persones que participin de la recollida selectiva.

1. **Les possibles solucions alternatives reguladores i no reguladores**

Es considera que no hi ha solucions alternatives, reguladores o no, que permetin regular adequadament i mitjançant una ordenança fiscal, l’establiment d’una taxa per la prestació del servei de recollida de residus sòlids urbans, atès que per la seva naturalesa es tracta d’una matèria reservada a ordenança fiscal.

Barcelona, juliol de 2022